Šventežerio ežeras
Šventežeris – ežeras, telkšantis Šventežerio miestelyje, Lazdijų rajone, į rytus nuo kelio  2509  Rūda–Šventežeris–Teizai–Kavalčiukai . Priklauso Šešupės baseinui, hidrologinis nr. 15030079. Šventupė jungia su Dusios ežeru. Šventežeris užima 15,2 ha, savo forma primena lygiagretainį, kurio įstrižainė apie 0,65 km driekiasi rytų–vakarų kryptimi, plotis – iki 0,42 km. Altitudė 151,2 m. Krantai žemi, iš dalies pelkėti, atviri, toliau nuo pakrančių nutiestos miestelio gatvės. Šiauriniame pakraštyje plyti dirbami laukai. Rytuose išteka upelis link Šventupės.